**Влада Републике Србије**

**ЗАКЉУЧАК КОЈИМ СЕ ПРИХВАТА АНАЛИЗА АКТИВНОСТИ У ПРОЦЕСУ ПРЕГОВОРА О ПРИСТУПАЊУ РЕПУБЛИКЕ СРБИЈЕ ЕВРОПСКОЈ УНИЈИ**

**Септембар 2013. године**

На основу члана 43. став 3. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС и 72/12), на предлог Канцеларије за европске интеграције,

Влада доноси

**З А К Љ У Ч А К**

1. Прихвата се Анализа активности у процесу преговора о приступању Републике Србије Европској унији, која чини саставни део овог закључка.

2. Задужују се органи државне управе, који имају представнике у преговарачким групама за преговоре о приступању Републике Србије Европској унији да обезбеде учешће тих представника у обукама о преговорима о приступању Републике Србије Европској унији, које ће бити организоване уз помоћ Пројекта „Подршка процесу европских интеграција у Србији”.

3. Овај закључак, ради реализације, доставити свим министарствима, посебним организацијама и службама Владе, а ради информисања – Народној скупштини и Народној банци Србије.

05 Број:

У Београду,

Влада

Председник,

**Анализа активности у процесу преговора о приступању**

**Републике Србије Европској унији**

У марту 2012. године, Европски савет је Србији доделио званичан статус кандидата за чланство у ЕУ. У децембру исте године, Европски савет је подржао закључак Савета за опште послове у складу са којим ће Савет отворити приступне преговоре на основу извештаја који ће Европска комисија представити у пролеће 2013. У априлу 2013. године, Комисија је поднела извештај у којем се предлаже покретање преговора за приступање Републике Србије Европској унији. Европски савет је 28. јуна 2013. године донео одлуку о отварању преговора о приступању Републике Србије Европској унији, одржавањем међувладине конференције најкасније у јануару 2014. године.

Почетна фаза преговора – аналитички преглед и оцена усклађености прописа Републике Србије са правним тековинама Европске уније и њихове имплементације (енгл. *screening*) (у даљем тексту: скрининг), према најавама Европске комисије, започеће у септембру 2013. године, обухватиће сва поглавља преговора и трајаће до марта 2015. године.

*Процес преговора о приступању Европској унији*

Процес приступања Европској унији *de-facto се* састоји од два паралелна процеса:

* + *Процеса придруживања Европској унији на основу Споразума о стабилизацији и придруживању*, чији је главни циљ обезбеђивање оквира за процес усклађивања националног законодавства са правним тековинама Европске уније, као и за његово спровођење. Кључна институционална обележја процеса придруживања обухватају Савет за стабилизацију и придруживање (ССП), Одбор за стабилизацију и придруживање и пододборе за стабилизацију и придруживање, као и парламентарни одбор за стабилизацију и придруживање;
  + *Процеса преговора о приступању Европској унији*, који се врши у оквиру међувладине конференције о приступању Републике Србије Европској унији, у којем држава кандидат треба да постигне споразум са земљама чланицама Европске уније о условима њеног приступања Унији. Процес је тренутно организован у 35 преговарачких поглавља правних тековина Европске уније.

Ова два процеса су тесно повезана и са напретком преговора о приступању Европскоj унији ће се све више спајати у један процес. Међутим, треба их посматрати као одвојене процесе, засноване на различитим правним основама и са различитим задацима. Док се *процес придруживања* односи на комплетне правне тековине Европске уније, њихово усаглашавање и спровођење у оквиру националног правног поретка до дана ступања у чланство Европске уније, *процес преговора* се претежно бави специфичним питањима у преношењу правних тековина Европске уније и завршава се окончањем преговора око две године пре ступања у чланство Европске уније.

**Преговори о приступању ЕУ**

*Фазе у процесу преговора*

Након политичке одлуке Европског савета да земља кандидат може да почне са преговорима за улазак у ЕУ, ЕУ усваја преговарачки оквир (енг. *Negotiating Framework*). Реч је о документу ЕУ који одређује принципе, суштину и поступке за вођење преговора. На бази тог документа сазива се први састанак међувладине конференције, што представља формални почетак преговора. На том састанку, ЕУ и држава кандидат представљају своја очекивања у вези преговора који предстоје. Преговори ће се формално одвијати у облику састанака поменуте међувладине конференције, при чему ће се по правилу одржавати барем један састанак сваких пола године на министарском нивоу и по један састанак на нивоу заменика (шефа Преговарачког тима). Фреквенција ових састанака може се прилагођавати динамици стварних потреба преговора.

После формалног отварања преговора почиње фаза аналитичког прегледа законодавства (тј. **скрининга, енг. *screening*)**, која представља фазу провере и оцене у којој мери је законодавство државе кандидата усклађено са правним тековинама ЕУ. Процес скрининга се обавља за свако преговарачко поглавље. Постоји могућност, као у случају Црне Горе, да скрининг за поглавља 23 (Правосуђе и основна права) и 24 (Правда, слобода и безбедност) почну чак и пре одржавања првог састанка међувладине конференције.

У првој фази процеса скрининга Европска комисија представља правне тековине ЕУ подељене у преговарачка поглавља *(*енг. *explanatory screening).* У следећој фази (енг. *bilateral screening*) држава кандидат представља своје законодавство, даје своје оцене усклађености њених прописа са правним тековинама ЕУ, као и планове за постизање потпуне усаглашености. Дужина трајања састанака скрининга за поједина поглавља је различита и траје од најмање једног дана, до читаве недеље за поједину фазу у неким поглављима. **Читав процес скрининга траје око годину и по дана.**

Циљ скрининга је да се уоче разлике између прописа државе кандидата и правних тековина ЕУ. Скрининг служи како Европској унији тако и држави кандидату као основа за утврђивање временског периода који ће јој бити потребан за усклађивање националног законодавства са правним тековинама ЕУ. Скрининг представља и добру основу за израду преговарачких позиција државе кандидата, а нарочито оних где је потребно да се дефинишу прелазни рокови за усклађивање и спровођење одређеног броја прописа ЕУ, док је за Европску комисију то показатељ спремности државе кандидата за отварање појединих преговарачких поглавља.

После обављеног скрининга, за свако преговарачко поглавље Европска комисија израђује **извештај о скринингу**. Код припреме овог извештаја користе се документи и информације дате од стране државе кандидата како на самом скринингу тако и после њега. Извештај садржи процену Европске комисије о достигнутом нивоу усаглашености правног поретка државе кандидата са правним тековинама ЕУ те ниво имплементације, као и процену у којој мери су планови за будуће усаглашавање реални.

На основи извештаја о скринингу Савет усваја документ који се зове резултат скрининга (енг. *Outcome of screening*) у коме ЕУ оцењује да ли је држава кандидат достигла довољан ниво усклађености са правним тековинама ЕУ, тако да могу почети преговори о конкретном поглављу. У случају да ЕУ оцени да држава кандидат још није достигла захтевани ниво, одређује мерила за отварање преговора (енг. *opening benchmarks*) које треба да држава кандидат испуни као предуслов за отварање преговора у том поглављу. Мерила за отварање преговора по појединим поглављима могу имати различите форме, као што су захтеви за усвајање стратегија и акционих планова, захтеви за испуњавање уговорних обавеза са ЕУ, пре свега спровођење Споразума о стабилизацији и придруживању, те захтеви о усвајање закона и подзаконских аката. Отварање преговора о поглављу за које су била утврђена мерила за отварање преговора може започети тек након одлуке Савета да је држава кандидат испунила та мерила.

Када је у Савету остварена сагласност да је држава кандидат у одређеном поглављу остварила задовољавајући ниво усаглашености са правним тековинама ЕУ, Савет позива државу кандидата да предложи преговарачку позицију за дато поглавље.

У преговарачкој позицији за поједино поглавље држава кандидат представља достигнути ниво усаглашености са правним тековинама ЕУ, програм преосталог усаглашавања, те преглед постојећих и будућих административних капацитета за имплементацију. Поред тога, у преговарачкој позицији држава кандидат дефинише и захтеве за прелазним роковима, односно изузећа у оним сегментима где сматра да, због оправданих разлога, неће бити у могућности да у потпуности пренесе правни поредак ЕУ у домаћи оквир у време предвиђеног приступања ЕУ. Држава кандидат може током преговора доставити ЕУ допуну односно промену преговарачких позиција.

На бази преговарачке позиције државе кандидата за одређено поглавље, Савет усваја заједничку позицију (енг. *European Union common position*) као одговор на позицију државе кандидата. У том документу ЕУ може констатовати да је држава кандидат у овом поглављу достигла довољан ниво усаглашености са правним тековинама ЕУ те да даљи преговори на том поглављу нису потребни. У том случају се поглавље привремено затвара. У већини случајева ЕУ ће констатовати да ниво усклађености није на нивоу који би омогућавао привремено затварање поглавља те ће одредити мерила које држава кандидат мора да испуни пре затварања поглавља (енг. *closing benchmarks*). У појединим значајним поглављима, поготово у поглављима 23 и 24, у тој фази биће одређени међуфазна мерила (енг. *interim benchmarks*) и тек након њиховог испуњења биће дефинисана мерила за затварање поглавља (енг. *closing benchmarks*). Сем тога, ЕУ ће по правилу тим документом тражити од државе кандидата додатне информације и анализе, поготово у областима где се траже прелазни периоди односно изузећа.

Процес преговора који у суштини значи процес усаглашавања обе стране обавља се у комуникацији између надлежних институција ЕУ и државе кандидата, а формално се преговори о појединим поглављима отварају и привремено затварају у оквиру састанака међувладине конференције. Значајни принцип преговора јесте да се сва поглавља затварају привремено, што значи да „ништа није договорено, док све није договорено“.

Преговори су завршени када је постигнута сагласност државе кандидата и ЕУ у свих 35 поглавља и кад то потврди и Европски савет, што представља и акт формалног завршетка преговора. Све до тог тренутка постоји могућност поновног отварања поглавља у случају да држава кандидат не испуњава преузете обавезе, а што Европска комисија континуирано надгледа. Пред сам крај преговора одредиће се и предвиђени датум приступања државе ЕУ јер је то, између осталог, неопходно за затварање оних поглавља у преговорима који имају финансијске импликације.

Европска комисија током трајања преговора извештава Савет о испуњавању критеријума за чланство и преузетих обавеза државе кандидата по преговарачким поглављима, а такође припрема и редовне годишње извештаје о напретку државе у процесу приступања. О току преговора се редовно извештава и Европски парламент.

С обзиром да је поштовање политичких критеријума нешто што се прати током целог процеса приступања, у случају да се у држави кандидату утврде озбиљна кршење владавине права и демократских принципа, затим кршење људских права и слобода, Савет на предлог Европске комисије, или једне трећине држава чланица, може одлучити о привременом прекиду преговора и условима под којима би били настављени.

Након формалног завршетка преговора се саставља Уговор о приступању Европској унији. После његовог потписивања, који је од прилике пола године после формалног завршетка преговора, отпочиње процес ратификације како у држави кандидату, тако и у свим државама чланицама. Процес ратификације траје између године и по и две године. Сагласност у погледу приступања државе кандидата даје и Европски парламент.

***Институционални оквир за преговоре о приступању Европској унији***

У циљу ефикасног учешћа Републике Србије у процесу преговора о приступању Европској унији, потребно је припремити институционални оквир за координацију процеса.

Србија је у периоду 2006-2009. успоставила свеобухватну структуру која одговара захтевима процеса стабилизације и придруживања (ПСП), чији је основни циљ да обезбеди оквир за процес усклађивања националног законодавства са правним тековинама ЕУ, као и за њихову примену. Основа ове институционалне структуре укључује: а) систем тела за координацију процеса приступања Европској унији - Координационо тело, Стручна група Координационог тела и 35 подгрупа, б) члана Владе за европске интеграције, в) Канцеларију за европске интеграције и г) Сталну Мисију Републике Србије при Европској унији- Министарство спољних послова. Европска комисија и други партнери из Европске уније су у више наврата потврдили адекватност ове структуре успостављене за потребе процеса придруживања.

Институционална структура успостављена за процес придруживања ће представљати и окосницу институционалне структуре за преговоре о приступању ЕУ. Са отварањем преговора о приступању Републике Србије Европској унији, неопходно је да наведена структура буде ажурирана, као и допуњена оснивањем Преговарачког тима.

Приликом конципирања институционалног оквира за преговоре, целисходно је узети у обзир како међународну праксу држава кандидата у претходним проширењима, тако и специфичне карактеристике државе кандидата. С тим у вези могуће је применити следећа начела – коришћење постојећих структура и процедура у највећој могућој мери (уз потребна прилагођавања); избалансиран однос између стручног и политичког нивоа; највећа могућа отпорност институционалне структуре, посебно Преговарачког тима, на политичке промене (структуре трају дуже од редовног изборног периода); јасна подела одговорности између различитих институција које су укључене у процес (уз јасно дефинисање поступака); институционално памћење свих институција укључених у процес; укључивање заинтересоване јавности, као и системско ангажовање свих оних који могу да допринесу квалитету процеса; координирана комуникација са институцијама ЕУ и државама чланицама (по систему „један глас“).

У складу са претходно изнетим, у циљу ефикасног вођења процеса преговора потребно је, поред прилагођавања постојећих структура, основати **Преговарачки тим**. Преговарачки тим је тело одговорно за вођење преговора о приступању по свим поглављима и у свим фазама преговора о приступању Републике Србије Европској унији. Преговарачки тим ће вршити хоризонталну координацију обављања послова од стране надлежних институција у процесу преговора. Досадашња пракса је да се ово тело, по правилу, састоји од шефа Преговарачког тима и оквирно 15-20 чланова. Целисходно је да Влада у Преговарачки тим именује стручњаке за поједине области, који ће бити одговорни за различита поглавља преговора. Истовремено, у Преговарачки тим потребно је именовати и одговарајуће представнике министарстава која ће имати посебну улогу у току преговора, због финансијских импликација овог процеса, као и због неопходности обезбеђивања политичке подршке у земљама чланицама у процесу (министарства надлежна за питања финансија и спољних послова).

Европска унија у преговарачком оквиру прописује да ће се преговори формалано обављати у форми међувладине конференције о приступању Србије Европској унији, као и да ће се договорено на техничком нивоу преговора формално потврђивати у облику заседања међувладине конференције. Влада посебним актом одређује **састав делегације за сваки састанак међувладине конференције о приступању Републике Србије Европској унији.**

Приликом конципирања целокупне структуре која ће учествовати у преговорима о приступању целисходно је поштовати начело да се у највећој могућој мери примењују већ успостављење структуре за координацију процеса приступања, уз извесна прилагођавања у складу са потребама процеса преговора.

Најважнија тела за процес преговора о приступању према досадашњим решењима су обухватала:

Кључну улогу у преговорима о приступању имаће министарства, посебне организације и службе Владе и остале институције, у складу са дефинисаном надлежношћу. Полазећи од сложености процеса и значајне повезаности решења у појединим поглављима преговора, као и у циљу да Република Србија према Европској унији заступа принцип да говори једним гласом, уз поштовање приниципа да се у највећој могућој мери примењују већ успостављење структуре за координацију процеса приступања, предлаже се формирање додатних тела за координацију процеса преговора. Истовремено, организација рада и послови наведених тела је потребно да буду прилагођени даљим корацима у процесу европских интеграција и потребама у оквиру процеса преговора о приступању Републике Србије Европској унији.

Полазећи од претходно наведеног, према новим решењима **Координационо тело за процес приступања Европској унији** ће разматрати најважнија питања и усмеравати послове из делокруга органа државне управе у вези са процесом приступања Републике Србије Европској унији. Стручну и административно-техничку подршку раду Координационог тела пружаће, као и до сада, Канцеларија за европске интеграције.

Према новим решењима, Стручна група ће бити формирана као **Савет Координационог тела** који ће обављати стручне послове у вези са текућим питањима у процесу приступања Републике Србије Европској унији. Радом Савета ће руководити члан Владе задужен за послове европских интеграције. У случају спречености члана Владе задуженог за послове европских интеграција замењиваће га директор Канцеларије за европске интеграције или шеф Преговарачког тима за вођење преговора о приступању Републике Србије Европској унији, у својству заменика председника Савета. Чланови овог тела биће: председници преговарачких група (препоучено у рангу државних секретара); државни секретари из министарстава који не руководе преговарачким групама; заменик директора и координатор за фондове Европске уније у Канцеларији за европске интеграције и представник Републичког секретаријата за законодавство.

Истовремено, потребно је да досадашње подгрупе Стручне групе постану **преговарачке групе за преговоре у оквиру 35 преговарачких поглавља**. Председника и чланове Савета Координационог тела, као и председнике, заменике председника, секретаре и заменике секретара преговарачких група, именоваће, као и до сада, Влада посебним решењем.

За потребе преговора о приступању Европској унији, Влада је основала ново тело - **Преговарачки тим за вођење преговора о приступању Републике Србије Европској унији**. Преговарачки тим учествоваће у координацији и изради преговарачких позиција за вођење преговора о приступању Републике Србије Европској унији, у складу са посебном одлуком Владе. Ово повремено радно тело Владе биће задужено за вођење преговора о приступању Републике Србије Европској унији, по свим поглављима и у свим фазама преговора. Преговарачки тим вршиће послове у складу са основом за вођење преговора и закључивање уговора о приступању Републике Србије Европској унији коју утврђује Влада. За свој рад, ово тело ће бити одговорно Влади. У циљу извршавања задатака Преговарачки тим обављаће комуникацију са институцијама Европске уније, државама чланицама Европске уније, као и државама које имају састаус кандидата за чланство у Европској унији. Преговарачки тим ће чинити шеф Преговарачког тима и чланови Преговарачког тима, које Влада именује посебним решењем. Чланови Преговарачког тима по функцији биће: државни секретар у министарству надлежном за послове финансија; државни секретар у министарству надлежном за спољне послове и шеф Сталне дипломатске мисије Републике Србије при Европској унији – амбасадор.

**Канцеларија за европске интеграције**, која обавља стручне, административне и оперативне послове и послове за потребе Владе повезане са координацијом рада министарстава, посебних организација и служби Владе који се односе на процес европских интеграција, посебно процес придруживања (укључујући и припрему и спровођење Националног програма за усвајање правних тековина Европске уније - НПАА), ће у процесу преговора имати и додатна задужења у смислу да ће ова стручна служба Владе пружати стручну и административно-техничку подршку Преговарачком тиму. С тим у вези, целисходно је обезбедити формирање додатне унутрашње јединице у саставу Канцеларије за европске интеграције која ће пружати стручну и административно-техничку подршку Преговарачком тиму.

**Стална мисија Републике Србије при Европској унији**, као саставни део Министарства спољних послова, ће представљати основни канал за комуникацију Србије са институцијама Европске унији и такође важан канал комуникације са државама чланицама Европске уније. Полазећи од значајне улоге коју ће Мисија имати у процесу преговора, целисходно је ојачати и прилагодити њену структуру потребама преговора и одговарајућим елементима структуре за координацију процеса приступања која ће бити успостављена. Неопходно је повећати број експерата који би из других органа државне управе и служби Владе били упућени на рад Мисију у циљу праћења преговора у одговарајућим областима. Упућивање је потребно спровести уважавајући динамику представљену од стране Европске комисије у погледу скрининга који ће, према најавама Европске комисије, трајати у периоду од септембра 2013. године до марта 2015. године.

Влада ће посебним решењем именовати **састав делегације Републике Србије за сваки састанак међувладине конференције о приступању Републике Србије Европској унији**.

Посебно је потребно нагласити да ће у процесу преговора о приступању ЕУ, важну улогу имати и **Народна скупштина Републике Србије**.

Поред структуре за преговоре потребно је уредити и процедуре које се примењују током аналитичког прегледа и оцене усклађености прописа Републике Србије са правним тековинама Европске уније и њихове имплементације и израде преговарачких позиција у процесу преговора о приступању Републике Србије Европској унији. Приликом припреме докумената који уређују наведена питања, узети су у обзир принципи и захтеви које Европска унија дефинише у погледу свих земаља кандидата за чланство у Европској унији, као и искуства земаља које су прошле кроз процес приступања Европској унији. Полазећи од претходно наведеног, ради разматрања и одлучивања од стране Владе, припремљени су следећи предлози аката којима се успоставља институционални оквир и дефинишу процедуре у процесу преговора, и то:

* Предлог основе за вођење преговора и закључивање Уговора о приступању Републике Србије Европској унији.
* Предлог одлуке о оснивању Координационог тела за процес приступања Републике Србије Европској унији;
* Предлог закључка о накнадама за рад у Преговарачком тиму за вођење преговора о приступању Републике Србије Европској унији;
* Предлог закључка којим се усмерава и усклађује рад органа државне управе у процесу спровођења аналитичког прегледа и оцене усклађености прописа Републике Србије са правним тековинама Европске уније и њихове имплементације (*screening*)
* Предлог закључка којим се усмерава и усклађује рад органа државне управе у поступку израде преговарачких позиција у процесу преговора о приступању Републике Србије Европској унији.
* Одлуку о оснивању Преговарачког тима за вођење преговора о приступању Републике Србије Европској унији , Влада је донела на седници одржаној 3. септембра.

У погледу припремљеног Предлога закључка којим се усмерава и усклађује рад органа државне управе у процесу спровођења (*screening*), имајући у виду потребу да се обезбеди усаглашено и ефикасно учешће Републике Србије у наведеној фази преговора о приступању Европској унији, што представља питање од општег значаја, целисходно је ближе уредити организацију, начин рада, поступак израде и усвајања аката, као и друга питања од значаја за спровођење скрининга. Истовремено, у погледу Предлога закључка којим се којим се усмерава и усклађује рад органа државне управе у поступку израде преговарачких позиција у процесу преговора о приступању Републике Србије Европској унији, потребно је да Влада утврди и организацију, начин рада, као и поступак израде преговарачких позиција Републике Србије у процесу преговора о приступању Републике Србије Европској унији.

Током процеса аналитичког прегледа и оцене усклађености прописа Републике Србије са правним тековинама Европске уније и њихове имплементације (**скрининга), као прве фазе преговора о приступању Европској унији,** целисходно је да држава кандидат покаже одговарајући степен разумевања правне тековине Европске уније, као и да поседује јасну слику о начину и роковима за постизање пуне усклађености домаћег законодавства са правном тековином Европске уније и правилној примени усклађених прописа. Стога је пожељно је да преговарачке групе за припрему преговора почну, са припремама за процес скрининга без одлагања, што би омогућило што бржу и јаснију идентификацију потенцијалних отворених питања, као и што бољу припрему за ову фазу преговора. Основну надлежност за сва питања у току фазе скрининга имају институције укључене у рад преговарачких група, а у процесу се посебно велики значај даје преговарачким групама као виду међуинституционалне сарадње, а поготову Преговарачком тиму чији је задатак да обезбеди хоризонатлну усаглашеност у свим подручјима. Преговарачка група у свом раду је потребно да оствари сарадњу са Преговарачим тимом, а посебно са чланом Преговарачког тима који је задужен за конкретно поглавље преговора.

Кључну улогу у изради **преговарачких позиција** имаће министарства, посебне организације и службе Владе које усаглашавају своје ставове у оквиру преговарачке групе. Посебну улогу у изради преговарачких позиција, истовремено, има и Преговарачки тим, чији је задатак да хоризонтално, са становишта читавог процеса прати израду преговарачких позиција. Планирано је да буде предвиђена и могућност укључивања и других институција и стручњака изван државне управе у рад преговарачких група, у циљу омогућавања адекватног нивоа стручности. Имајући у виду да се резултати преговора одражавају на целокупно друштво и привреду, приликом израде преговарачких позиција неопходно ће бити и спровођење процеса консултација са заинтересованом јавношћу, укључујући привреду и невладине организације. Истовремено, планирано је и представљање јавности преговарачких позиција након усвајања од стране Владе, од стране Преговарачког тима и преговарачке групе.

Преговори за приступање Републике Србије Европској унији ће се одвијати на **енглеском језику** што захтева да целокупна документација коју ће Република Србија достављати Европској унији у току преговора буде на енглеском језику. С тим у вези, као значајно питање издваја се и питање стручне редактуре превода документације припремљене ради достављања Европској унији у току преговора, при чему ће бити неопходно да, преговарачке групе, односно тела која учествују у раду преговарачких група, уважавају термине и номотехничка правила која су већ утврђена у процесу координације превођења правних тековина Европске уније.

За потребе ефикасног и успешног вођења преговора о приступању Републике Србије Европској унији потребни предуслов је администрација која је на одговарајући начин припремљена за процес преговора. Полазећи од претходно наведеног, уз помоћ Пројекта „Подршка процесу европских интеграција у Србији” који се реализује у сарадњи са Немачком организацијом за међународну сарадњу (GIZ (Споразум о спровођењу Пројекта потписан је од стране представника Deutsche Gesellschaft für Internationale Zusammenarbeit (GIZ) GmbH и Канцеларије за европске интеграције Владе Републике Србије 29. маја 2013. године у Београду), биће организован низ обука о свим важним питањима у вези са процесом преговора. Обука ће започети у првој половини септембра 2013. године и биће намењена свим релеватним учесницима у процесу преговора, укључујући, пре свега, председнике и чланове преговарачких група. Полазећи од сложености процеса који предстоји, целисходно је на обукама обезбедити обавезно учешће представника свих релеватних институција које улазе у састав преговарачких група и који ће бити укључени у процес преговора о приступању.